Forseti Hvíta Rússlands útilokar ekki að hersveitir hans hafi aðstoðað flóttafólk við að komast yfir til Póllands. Hann þvertekur fyrir að því hafi verið boðið að koma.
Í einkaviðtali Steve Rosenberg, fréttamanns breska ríkisútvarpsins við Alexander Lúkasjenka forseta segir hann að hermenn Hvíta Rússlands hafi vitað að flóttafólkið vildi komast til Þýskalands. Við erum Slavar og við erum góðhjartað fólk, segir forsetinn og bætir við að kannski hafi einhver hjálpað fólkinu, hann ætli alveg að láta eiga sig að kanna það.
Þúsundir flóttafólks, einkum frá miðausturlöndum, hafa undanfarna mánuði reynt að komast yfir austurlandamæri Evrópusambandsins gegnum Hvíta Rússland. Nágrannaríkin, Evrópusambandið og Bandaríkin auk NATÓ ásaka Hvítrússa um að lofa fólkinu auðvelda leið til sambandsins en hrekja það síðan að landamærunum þar sem það býr við mjög erfiðar aðstæður.
Lúkasjenka segir víðsfjarri að hann hafi boðið fólkinu að koma en hann ætli ekki að bjóða því að vera. Við ætlum ekki að tefja för fólksins, hvorki nú né síðar, því það verður ekki hér heldur í þínu landi.
Lúkasjenka hefur verið forseti Hvíta-Rússlands frá árinu 1994 en landið varð sjálfstætt ríki við fall Sovétríkjanna árið 1991. Vesturveldin hafa kallað hann síðasta einræðisherrann í Evrópu vegna þess hve mjög öll andstaða hefur verið brotin á bak aftur á valdatíma hans.